ΚΑΝΟΝΙΣΜΟΣ (ΕΟΚ) αριθ. 2708/92 ΤΗΣ ΕΠΙΤΡΟΠΗΣ της 17ης Σεπτεμβρίου 1992 για την εισαγωγή στις Καναρίους Νήσους προβείου και αιγείου κρέατος από χώρες που έχουν συνάψει συμφωνίες αυτοπεριορισμού με την Κοινότητα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3013/89 του Συμβουλίου της 25ης Σεπτεμβρίου 1989 περί κοινής οργανώσεως αγοράς προβείου και αιγείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 2069/92 (2), και ιδίως το άρθρο 16 παράγραφος 5,

τον κανονισμό (ΕΟΚ) αριθ. 2641/80 του Συμβουλίου της 14ης Οκτωβρίου 1980 περί παρεκκλίσεως από ορισμένους όρους εισαγωγής που προβλέπονται στον κανονισμό (ΕΟΚ) αριθ. 1837/80 περί κοινής οργανώσεως αγοράς στον τομέα του προβείου και αιγείου κρέατος (3), όπως τροποποιήθηκε τελευταία από τον κανονισμό (ΕΟΚ) αριθ. 3939/87 (4), και ιδίως το άρθρο 1 παράγραφος 2,

Εκτιμώντας:

ότι ο κανονισμός (ΕΟΚ) αριθ. 1911/91 του Συμβουλίου της 26ης Ιουνίου 1991 για την εφαρμογή των διατάξεων του κοινοτικού δικαίου στις Καναρίους Νήσους (5), όπως τροποποιήθηκε από τον κανονισμό (ΕΟΚ) αριθ. 284/92 (6), προέβλεψε την ένταξη των νήσων αυτών στο τελωνειακό έδαφος της Κοινότητας με την επιφύλαξη την έναρξη ισχύος ενός ειδικού καθεστώτος εφοδιασμού που θα συνοδεύεται από ειδικά μέτρα σχετικά με τη γεωργική παραγωγή- ότι το εν λόγω καθεστώς καθορίστηκε από τον κανονισμό (ΕΟΚ) αριθ. 1601/92 του Συμβουλίου της 15ης Ιουνίου 1992 για ειδικά μέτρα που αφορούν ορισμένα γεωργικά προϊόντα υπέρ των Καναρίων Νήσων (7)-

ότι, στο πλαίσιο των συμφωνιών αυτοπεριορισμού που συνήφθησαν πριν από την εφαρμογή στις Καναρίους Νήσους των διατάξεων του κοινοτικού δικαίου, ορισμένες τρίτες χώρες, στο πλαίσιο των συμφωνιών αυτοπεριορισμού, υποχρεώθηκαν να περιορίσουν τις εξαγωγές προς την Κοινότητα σε ορισμένες ποσότητες- ότι ο κανονισμός (ΕΟΚ) αριθ. 2641/80 προβλέπει για το σκοπό αυτό ότι η έκδοση πιστοποιητικών εισαγωγής δεν πρέπει να υπερβαίνει τις εν λόγω ποσότητες-

ότι η ανωτέρω εφαρμογή στις Καναρίους Νήσους του κοινοτικού δικαίου θα έχει ως αποτέλεσμα μια αύξηση των εν λόγω ποσοτήτων λαμβανομένων υπόψη των σημαντικών εισαγωγών που πραγματοποιούνται μέχρι σήμερα στις νήσους αυτές από ορισμένες τρίτες χώρες- ότι μια τέτοια αύξηση απαιτεί, εντούτοις, τη διεξαγωγή διαπραγματεύσεων που θα διεκπεραιωθούν μετά το Γύρο της Ουρουγουάης και δεν μπορεί επομένως να πραγματοποιηθεί στο άμεσο μέλλον- ότι πρέπει επομένως, στο άμεσο μέλλον, να εξασφαλισθεί, σύμφωνα με τις διατάξεις του άρθρου 17 του κανονισμού (ΕΟΚ) αριθ. 3013/89, η τήρηση των διεθνών υποχρεώσεων της Κοινότητας διευκρινίζοντας ότι οι ποσότητες που παραδοσιακά εισάγονται από τις εν λόγω χώρες στις Καναρίους Νήσους για να χρησιμοποιηθούν εκεί, δεν συμπεριλαμβάνονται στις ποσότητες που προβλέπονται από τις προαναφερθείσες συμφωνίες αυτοπεριορισμού και να προβλεφθούν επομένως ορισμένες τροποποιήσεις του καθεστώτος που προβλέπεται από τον κανονισμό (ΕΟΚ) αριθ. 19/82 της Επιτροπής της 6ης Ιανουαρίου 1982 περί λεπτομερειών εφρμογής του κανονισμού (ΕΟΚ) αριθ. 2641/80 όσον αφορά τις εισαγωγές προϊόντων του τομέα του προβείου και αιγείου κρέατος καταγωγής ορισμένων τρίτων χωρών (8), όπως τροποποιήθηκε τελευταία από τον κανονισμό (ΕΟΚ) αριθ. 855/92 (9)-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Προβατοειδών και Αιγοειδών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το άρθρο 1 παράγραφος 1 πρώτη περίπτωση του κανονισμού (ΕΟΚ) αριθ. 2641/80 δεν εφαρμόζεται στα προϊόντα που αναφέρονται στις δασμολογικές κλάσεις και εισάγονται στις Καναρίους Νήσους από χώρες που έχουν υπογράψει συμφωνίες αυτοπεριορισμού με την Ευρωπαϊκή Οικονομική Κοινότητα στο πλαίσιο των ποσοτήτων που παραδοσιακά εισάγονται από τις χώρες αυτές στις εν λόγω νήσους.

2. Οι ισπανικές αρχές ανακοινώνουν στην Επιτροπή τις ποσότητες που έχουν εισαχθεί από το 1986 στις Καναρίους Νήσους από τρίτες χώρες που αναφέρονται στην παράγραφο 1.

Στις ανακοινώσεις που προβλέπονται στο άρθρο 8 παράγραφος 1 του κανονισμού (ΕΟΚ) αριθ. 19/82 οι εν λόγω αρχές διαχωρίζουν τις ποσότητες που αναφέρονται στην παράγραφο 1 από τις άλλες ποσότητες.

Άρθρο 2

1. Τα προϊόντα που αναφέρονται στο άρθρο 1 μπορούν να αποσταλούν εκ νέου προς την υπόλοιπη Κοινότητα.

2. Οι αιτήσεις των πιστοποιητικών εισαγωγής στις Καναρίους Νήσους των προϊόντων των δασμολογικών κλάσεων που αναφέρονται στο άρθρο 1 καθώς και τα πιστοποιητικά φέρουν:

- στο τετραγωνίδιο 20 την ακόλουθη ένδειξη: "Απαγόρευση επαναποστολής προς την υπόλοιπη Κοινότητα",

- στο τετραγωνίδιο 24 την ένδειξη "Πιστοποιητικό προς χρήση στις Καναρίους Νήσους".

Άρθρο 3

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Η παρούσα απόφαση εφαρμόζεται από τις 31 Δεκεμβρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Σεπτεμβρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 289 της 7. 10. 1989, σ. 1. (2) ΕΕ αριθ. L 215 της 30. 7. 1992, σ. 59. (3) ΕΕ αριθ. L 275 της 18. 10. 1980, σ. 2. (4) ΕΕ αριθ. L 373 της 31. 12. 1987, σ. 1. (5) ΕΕ αριθ. L 171 της 29. 6. 1991, σ. 1. (6) ΕΕ αριθ. L 31 της 7. 2. 1992, σ. 6. (7) ΕΕ αριθ. L 173 της 27. 6. 1992, σ. 13. (8) ΕΕ αριθ. L 3 της 7. 1. 1982, σ. 18. (9) ΕΕ αριθ. L 89 της 4. 4. 1992, σ. 19.